ואל קילמר

ואל אדוארד קילמר (באנגלית: Val Edward Kilmer; 31 בדצמבר 1959 – 1 באפריל 2025) היה שחקן קולנוע ותיאטרון, מדבב, מפיק, מוזיקאי ואמן אמריקאי. זכה להצלחה בין-לאומית בזכות סגנון משחקו השיטתי והמגוון וקולו העמוק. בנוסף, היה ידוע בתפקידו הראשון בקולנוע בסרט "סודי ביותר!" (1984), שם גילם זמר רוקנרול הדומה לאלביס פרסלי ואף שר את שירי הסרט.

מלבד היותו שחקן ומדבב, קילמר היה מוזיקאי, צייר ואמן. הוא פרסם את יצירותיו בחשבון האינסטגרם שלו. באמצע העשור השני של המאה ה-21 הוא חלה בסרטן הגרון, שגרם לו לאבד את קולו אך למרות זאת הוא המשיך לככב בסרטים.

 ביוגרפיה 
קילמר נולד ב-31 בדצמבר 1959 בלוס אנג'לס, קליפורניה שבארצות הברית למשפחה השייכת לכנסיית "המדע הנוצרי", השני מבין שלושה בנים לגלדיס סוואנט (לבית אקשטדט) ויוג'ין דוריס קילמר. אמו הייתה ממוצא שוודי ומוצאו של אביו כלל שורשים איריים, גרמנים וצ'ירוקי. הוריו התגרשו בשנת 1968 כשהיה בן 8. אמו נישאה מאוחר יותר לוויליאם ברנרד ליץ' ב-1970. בשנת 1977, אחיו הצעיר של קילמר ווסלי, שהיה חולה באפילפסיה, טבע בג'קוזי בגיל 15.

הוא למד בתיכון צ'טסוורת' עם קווין ספייסי. חברתו בתיכון הייתה מייר וינינגהם. הוא הפך לאדם הצעיר ביותר באותה תקופה שהתקבל לחטיבת הדרמה של בית הספר ג'וליארד, שם היה חבר בקבוצה העשירית.

 קריירה 
אל המשחק הגיע כשחקן תיאטרון בהצגה "How It All Began", שהועלתה בתיאטרון ציבורי במסגרת "פסטיבל שייקספיר בניו יורק". קילמר דחה תפקיד בסרטו של פרנסיס פורד קופולה, "נערי הכרך", בשל התחייבויותיו בתיאטרון. בשנת 1983, הוא הופיע באוף ברודוויי ב-"The Slab Boys" עם קווין בייקון, שון פן וג'קי ארל היילי. שנה אחר כך עשה את תפקידו הראשון בקולנוע, שהיה התפקיד הראשי בקומדיה הפרועה של ג'ים אברהמס והאחים צוקר, "סודי ביותר!" (1984), בו גילם זמר רוקנ'רול אמריקני, הדומה להפליא לאלביס פרסלי. קילמר שר את כל השירים בסרט ואף הוציא אלבום, הנושא את שם דמותו בסרט, "ניק ריברס". שנה אחר כך המשיך באותו קו כשכיכב בקומדיה של מרתה קוליג', "גאון הדור", בה גילם נער כריזמטי ופרוע הלומד באוניברסיטה יוקרתית, אך ממשיך ליהנות מן החיים.

קילמר זכה להצלחה גדולה יותר כשגילם את טייס הקרב אייסמן ב"אהבה בשחקים" (1986) לצד טום קרוז, תפקיד אליו חזר ב"אהבה בשחקים: מאווריק" (2022), בעוד שבשנת 1988, כיכב כשכיר החרב מאדמרטיגן ב"ווילו והנסיכה" לצד ווריק דייוויס. קילמר גם כיכב במותחן הפשע הרומנטי של טוני סקוט, "רומן על אמת" (1993), בו גילם את דמותו של אלביס פרסלי.

קילמר זכה להצלחה מסחררת כשגילם את המשורר והמוזיקאי ג'ים מוריסון, סולן להקת הדלתות בסרט ״הדלתות" (1991) של אוליבר סטון אליו התכונן בקפידה רבה ואף זכה לשבחים אדירים הן מצד הלהקה והן מצד הקהל. הצלחתו המשיכה גם כשגילם את גיבור-העל של DC קומיקס, באטמן/ברוס ויין ב"באטמן לנצח" (1995) של ג'ואל שומאכר, שם החליף את השחקן המקורי מייקל קיטון. הוא זכה להצלחה גדולה גם בקרב קהילת חובבי הקומיקס ומעריצי הדמות. לפני תפקיד זה כיכב בסרט המערבון "טומבסטון" (1993).

באותה שנה, הוא זכה להצלחה נוספת עם תפקידו במותחן הפשע האפי של מייקל מאן "היט" (1995). קילמר גילם את המרגל העצמאי בסרט "המלאך" (1997) בהתבסס על סדרת הטלוויזיה באותו השם. ב-1998, קילמר שוב זכה להצלחה עם דיבובו של משה רבנו בסרט האנימציה "נסיך מצרים" אך בראשית שנות האלפיים ירד מגדולתו. קילמר כיכב בסרט "הכוכב האדום" (2000) וב-2003 גילם את שחקן הפורנו הידוע ג'ון הולמס בסרט ״וונדרלנד". באותה שנה גם כיכב לצד כריסטיאן סלייטר במותחן "ציידי המחשבות".

קילמר חזר אז לשתף פעולה עם במאי "הדלתות" אוליבר סטון בסרט "אלכסנדר" (2004) שהיה כישלון ביקורתי אדיר וב-2005 כיכב לצד רוברט דאוני ג'וניור בקומדיית האקשן "קיס קיס, בנג בנג". שנה לאחר-מכן חבר לטוני סקוט וכיכב לצדו של דנזל וושינגטון בסרט "דז'ה וו". ב-2008, דיבב את דמותו של המכונית קיט ב"אביר על גלגלים" המחודש.

ב-2010 כיכב כנבל בסרט הפארודיה על הסדרה "מקגייוור", "מקגרובר", ובאותן שנים כיכב במספר רב של סרטים שיצאו ישירות לווידאו, לטלוויזיה וחלקם לקולנוע ושיתף פעולה עם 50 סנט. ב-2017, כיכב בדרמה של טרנס מאליק, "שיר לשיר" וכיכב לצד מייקל פסבנדר במותחן "איש השלג".

בשנת 2014 שיחק במיני-סדרה הקומית "אוצרות בבל" לצד ויל פרל, טובי מגווייר, קריסטן ויג ועוד. במיני-סדרה היו 6 פרקים.

בשנת 2021, קילמר עבד עם Sonantic, חברת תוכנה לונדונית, כדי ליצור מחדש את קולו באמצעות בינה מלאכותית והקלטות אודיו מארכיון של קולו. למעלה מ-40 מודלים ווקאליים נוצרו כדי למצוא את ההתאמה הקרובה ביותר, שתוכל לשמש לאחר מכן בפרויקטים עתידיים. עבור הסרט "אהבה בשחקים: מאווריק" מ-2022, הבמאי ג'וזף קוסינסקי אמר שלמרות הדיווחים הם לא השתמשו בסרט בטכנולוגיית הבינה המלאכותית של Sonantic ובמקום זאת השתמשו בקולו האמיתי של קילמר, למרות שהוא שונה דיגיטלית.

 חיים אישיים ומותו 
במהלך השנים, קילמר יצא עם שר, לסלי אן וורן, סינדי קרופורד, אנג'לינה ג'ולי, דריל האנה ואלן בארקין.

קילמר היה נשוי לשחקנית ג'ואן ויילי ממרץ 1988 עד פברואר 1996. השניים הכירו תוך כדי עבודה משותפת על הסרט "ווילו והנסיכה". נולדו להם שני ילדים, בת, מרצדס (ילידת 1991), ובן, ג'ק (יליד 1995).

ב-2015 דווח כי קילמר חולה בסרטן, אך הוא הכחיש זאת. ב-2017 טען כי הוא עובר ריפוי ממחלת הסרטן. הוא סירב בתחילה לטיפול בגלל אמונתו הנוצרית אך מאוחר יותר עבר כימותרפיה ושתי טרכאוסטומיות. כדי לדבר, קילמר חיבר תיבת קול חשמלית לקנה הנשימה שלו.

קילמר מת מדלקת ריאות בלוס אנג'לס ב-1 באפריל 2025, בגיל 65.

פילמוגרפיה

 טלוויזיה 
 מספ7ים (2007) - בתפקיד : מייסון לאנסר
 ירח קומנצ'י (אנ') (2008) – מיני-סדרה - בתפקיד: איניש סקאלט
 אביר על גלגלים (2008–2009) - בתפקיד: קיי . אי . טי. טי
 Ghost Ghirls (2013) – סדרת רשת - בתפקיד: סוויטרייבר ג'קסון

קישורים חיצוניים



 גלריית תמונות
 Movies - New York Times



הערות שוליים

קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:בוגרי בית הספר ג'וליארד
קטגוריה:כותבי אוטוביוגרפיה אמריקאים
קטגוריה:אמריקאים שנולדו ב-1959
קטגוריה:אמריקאים שנפטרו ב-2025